Valkamonikos uolų piešiniai
Valkamonikos uolų piešiniai (it. Incisioni rupestri della Val Camonica) – uolų piešiniai šiaurės Italijoje, Brešos provincijoje. Ši vieta yra laikoma viena didžiausių petroglifų kolekcijų pasaulyje. 1979 m. šią kolekciją įvertino UNESCO ir įrašė į pasaulio paveldo sąrašą. Tai buvo pirmasis Italijos objektas įtrauktas į UNESCO pasaulio paveldo sąrašą. Valkamonikos uolų piešinius pradžioje sudarė apie 140 000 figūrų ir simbolių, o naujausi tyrimai skaičių padidino iki 300 000. Septintame XX a. dešimtmetyje italų archeologas Emmanuel Anati vienas pirmųjų sistematiškai išstudijavo kompleksą ir suskirstė piešinius nuo priešistorės iki viduramžių.